China woedend na VSA ‘weerballon’ neerskietDie ballon voordat dit neergeskiet is. (Foto: Twitter) Die Amerikaanse regering het die naweek wat hy vermoed ’n “Chinese spioenasieballon” is, afgeskiet nadat dit dae lank oor Noord-Amerika gesweef het. Die Chinese is woedend en hou vol dié ballon was bloot ’n onbemande weerwaarnemingstuig wat van koers af gedwaal het. “Die VSA se optrede het albei kante se pogings en vordering in die stabilisering van Sino-Amerikaanse betrekkinge ernstig beïnvloed en skade berokken,” sê die Chinese adjunkminister van buitelandse sake, Xie Feng. Die VSA is egter nie oortuig nie. Die Republikeine is op hul beurt vies oor die Demokratiese president Joe Biden se trae hantering van die voorval en sê die ballon moes vroeër al afgeskiet gewees het. Biden word nou daarvan beskuldig dat hy China met handskoene hanteer. Die ballon het etlike dae oor Noord-Amerika gevlieg voordat daar eindelik Saterdag beveel is dat ’n vegvliegtuig dit langs die kus van Suid-Carolina afskiet weens China se “onaanvaarbare skending” van Amerikaanse soewereiniteit. Amptenare van die Pentagon het die ballon Vrydag as ŉ “waarnemingsballon op hoë hoogte” bestempel en gesê die nodige stappe is gedoen om te verhoed dat die tuig sensitiewe inligting insamel. Chuck Schumer, die Demokratiese leier van die Amerikaanse Senaat, sê die afskiet van die ballon “was nie net die veiligste opsie nie, maar ook die opsie wat ons intelligensie-wins die meeste gebaat het”. “Ons het ’n duidelike boodskap aan China gestuur dat dit onaanvaarbaar is. Ons het burgerlikes beskerm. Ons het meer inligting ingewin terwyl ons ons eie sensitiewe inligting beskerm het.” Mike Mullen, voormalige voorsitter van die Amerikaanse gesamentlike stafhoofde, het ook China se weergawe dat die tuig kwansuis van koers gewaai het, verwerp. “Dit het skroewe. Dit was nie ŉ ongeluk nie. Dit was doelbewus. Dit was intelligensie.” Dit word ook vermoed dat die ballon met opset gelanseer is om ’n voorgenome besoek deur Antony Blinken, die Amerikaanse minister van buitelandse sake, aan China te ontwrig. Blinken se besoek sou die eerste aan China deur ŉ Amerikaanse minister van buitelandse sake wees sedert dié van Mike Pompeo in 2018. Die besoek is nou afgelas. ????#BREAKING: Incredible HD footage of the Chinese surveillance balloon being shot down ????#MyrtleBeach l #SC Watch incredible HD video of the moment when the Chinese surveillance balloon was shot down by a single missile from an F-22 fighter jet from Langley Air Force Base pic.twitter.com/KjwTrgcvcb — R A W S A L E R T S (@rawsalerts) February 4, 2023